Coega, Eskom werk saam vir kernkrag | News24
Coega, Eskom werk saam vir kernkrag
Die Coega-ontwikkelingskorporasie en Eskom het pas 'n memorandum van samewerking rondom kernkrag onderteken. Die Dedisa-kragaanleg tel reeds onder Coega se energieprojekte. Foto: ARGIEF
DIE Coega-ontwikkelingskorporasie (CDC) in Port Elizabeth en Eskom het onderneem om saam te werk om die ontwikkeling van Suid-Afrika se kernkragbouprogram te steun.
Dié twee ondernemings in staatsbesit het Dinsdag 'n memorandum onderteken waarin hulle hul steun bied vir die regering se planne om plaaslike kernkragkapasiteit te bou.
"Ons maak gereed om dié projek betyds en binne begroting te voltooi," het Abram Ma-sango, Eskom se uitvoerende groephoof vir kapitaal, in 'n verklaring gesê. "Ons wil verseker dat Suid-Afrikaners betroubare, koolstofvrye basisladingskrag tot hul beskikking het, want dit sal ook volhoubare ekonomiese groei meebring.
"Boonop is dit van kritieke belang dat plaaslike inwoners deur die projek se verskeie stadiums sal kan deelneem nadat hulle opgelei is vir dié poste en geleenthede," het hy bygevoeg.
Die CDC – wat reeds diverse energiebronne soos 'n windplaas en die Dedisa-vloeibaregas-aanleg in sy nywerheidsontwikkelingsone huisves – sal ingespan word om hiermee te help.
Die memorandum dui ook onder meer op samewerking ten opsigte van projekbestuur vir die ontwikkeling van infrastruktuur, studies rondom sosio-ekonomiese ontwikkeling en kommunikasie met belanghebbendes.
"Dit pas in by die CDC se mandaat om werk en sosio-ekonomiese voordele in die streek te skep," sê Christopher Mashigo, die CDC se uitvoerende bestuurder van sakeontwikkeling.
" 'n Geïntegreerde energieplan bring die potensiaal van 'n reusehupstoot vir die industrialisering van die ooskus se ekonomie – wat op sy beurt meer groei en werkgeleenthede beteken."
Eskom het reeds aansoek gedoen vir die bemagtiging vir die eerste kernkragreaktors, met omgewingsassesseringbeamptes wat Thyspunt in Jeffreysbaai as hul voorkeurperseel hiervoor aangewys het.